钦定古今图书集成/明伦汇编/皇极典/第264卷 > 后梁
## 钦定古今图书集成/明伦汇编/皇极典/第264卷 > 后梁

### 太祖乾化元年诏求危言正谏

按，《五代史梁太祖本纪》：乾化元年“春正月庚寅，赦流
罪以下，因求危言正谏。”

按《册府元龟》：乾化元年正月朔，日有食之。庚寅，制曰：
“两汉已来，日蚀地震，百官各上封事，指陈得失，盖欲
周知时病，尽达物情，用缉国章，以奉天诫。朕每思逆
耳，罔忌触鳞，将洽政经，庶开言路。况兹谪见，当有咎
征，其在列辟群臣，危言正谏，极万邦之利害，致六合
之殷昌。毗予一人，永建皇极。”

乾化二年，诏臣民极言得失。

按《五代史梁太祖本纪》不载。按《册府元龟》，乾化二
年诏曰：“谤木求规，集囊贡事，将裨理道，岂限侧言。应
内外文武百官及草泽，并许上封事，极言得失。”